**Notă informativă**

**pentru modificarea articolului 2 din Legea nr. 48 din 30 martie 2017 privind Agenția de Recuperare a Bunurilor Infracționale**

|  |
| --- |
| **1. Temeiul iniţierii procesului de elaborare, autorul proiectului** |
| Prezentul proiect de lege este elaborat de către Ministerul Afacerilor Interne şi are drept scop ajustarea cadrului normativ în vederea aderării Republicii Moldova la Convenția Consiliului Europei privind infracțiunile legate de bunurile culturale, adoptată la 03 mai 2017 în cadrul celei de-a 1285-a reuniune a Delegaților Comitetului de Miniștri al Consiliului Europei. |
| **2. Scopul şi obiectivele urmărite prin adoptarea actului normativ, principalele prevederi ale proiectului** |
| În conformitate cu prevederile art. 11 alin. (2) al Legii nr. 595 din 24 septembrie 1999 privind tratatele internaționale ale Republicii Moldova, potrivit căruia, ,,dacă tratatul internaţional prezentat Parlamentului Republicii Moldova spre examinare implică adoptarea unor legi noi sau modificarea legilor în vigoare, proiectul legii privind ratificarea, acceptarea, aprobarea sau aderarea la tratatul internaţional şi proiectele legilor privind modificările în legislaţie se prezintă concomitent”, Ministerul Afacerilor Interne a elaborat proiectul legii pentru modificarea articolului 2 din Legea nr. 48 din 30 martie 2017 privind Agenția de Recuperare a Bunurilor Infracționale.  Ținând cont că Agenția de Recuperare a Bunurilor Infracționale prevede mecanismul repatrierii bunurilor infracționale, se consideră judicios ca bunurilor culturale dobândite prin infracțiune, de asemenea să fie repatriate prin intermediul Agenției nominalizate.  În această ordine de idei, se exclude necesitatea creării mecanismului de repatriere a bunurilor culturale dobândite prin infracțiune în cadrul Ministerului Afacerilor Interne, dublarea competențelor Agenției de Recuperare a Bunurilor Infracționale, irosirea mijloacelor financiare nejustificat pentru crearea mecanismului menționat, mai ales că numărul acestor infracțiuni este unul infim.  Reieşind din cele menţionate, se propune modificarea articolului 2 din Legea nr. 48 din 30 martie 2017 privind Agenția de Recuperare a Bunurilor Infracționale. |
| **3. Fundamentarea economico-financiară** |
| Implementarea amendamentelor propuse nu implică cheltuieli financiare şi alocarea mijloacelor financiare suplimentare. |
| **4. Respectarea transparenţei în procesul decizional** |
| În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului de lege pentru modificarea articolului 2 din Legea nr. 48 din 30 martie 2017 privind Agenția de Recuperare a Bunurilor Infracționale este plasat pe pagina oficială a Ministerului Afacerilor Interne, în directoriul Transparenţa/Consultări publice. |

**Ministru Alexandru JIZDAN**